*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*140. számú előterjesztés*

Bátaszék Város Önkormányzata Képviselő-testületének

2017. június 28-án, 16,00 órakor megtartandó ülésére

*a Bátaszéki Önkormányzati Tűzoltóság Köztestület*

 *méltányossági kérelme önkormányzati támogatásra*

|  |
| --- |
| **Előterjesztő:** Dr. Bozsolik Róbert polgármester **Készítette:** Molnár Csilla igazgatási ügyintéző **Törvényességi ellenőrzést végezte:** Kondriczné dr. Varga Erzsébet  jegyző **Tárgyalja:** Pénzügyi és Gazdasági Bizottság: 2017. 06. 27. KOIS Bizottság: 2017. 06. 22. |

**Tisztelt Képviselő-testület!**

A Bátaszéki Önkormányzati Tűzoltóság Köztestület méltányossági kérelmet nyújtott be Bátaszék Város Önkormányzat Képviselő-testülete felé 2017. évi önkormányzati támogatás lehívására, a köztestület zavartalan működésének biztosítása érdekében.

Bátaszék Város Képviselő-testületének az államháztartáson kívülre nyújtott támogatásairól szóló 1/2015.(I.27.) önkormányzati rendelet 3.§ (1) bekezdése alapján a Köztestület kiemelt szervezetnek minősül, s így Bátaszék Város Önkormányzatának Képviselő-testülete minden évben a tárgyévi költségvetési rendeletében meghatározott összegű közvetlen támogatást állapít meg.

A képviselő-testület 2017. évi költségvetéséről szóló 4/2017. (III.8.) önkormányzati rendelet 6.§ (1) bekezdés c.) pontjában a Bátaszéki Önkormányzati Tűzoltóság Köztestület részére - a korábbi évekhez hasonlóan - 1.100.000 Ft összegű támogatást állapított meg.

A Köztestület 2016. évben 1.100.000 Ft összegű közvetlen támogatásban részesült. A támogatás folyósítása és felhasználása is megtörtént, azonban a felhasználásról készített elszámolást a képviselő-testület nem fogadta el. A 2017. március 20-i ülésén nem fogadta el azt a határozati javaslatot, mely a támogatási szerződés módosítására hatalmazta volna fel a polgármestert. A támogatás visszafizetésétől a képviselő-testület- tekintettel arra, hogy a köztestület működését veszélyeztette volna - eltekintett, de az önkormányzati rendelet értelmében a Köztestület kizárta magát a 2017. évi támogatásból.

A képviselő-testület 2017. április 26-i ülésén módosította az önkormányzat által államháztartáson kívülre nyújtott támogatásról szóló 1/2015. (I.27.) önkormányzati rendeletét.

*A 13/A.§-a szerint**a**képviselő-testület különös méltánylást érdemlő körülmény esetén – a támogatott kérelmére – e rendelet 10.§-ában és 12.§ (5) bekezdésében foglaltaktól eltekinthet.*

*10.§ Nem részesíthető pénzügyi támogatásban és a folyósított támogatást az erről szóló értesítést követő 10 napon belül, a Polgári Törvénykönyvről szóló 2013. évi V. törvény szerinti kamattal növelt mértékben köteles visszafizetni az a civil szervezet, amely;*

1. *a benyújtott támogatási, illetve elszámolási dokumentációjában megtévesztő, vagy valótlan adatot szolgáltatott;*
2. *az előző évben kapott pénzügyi támogatással nem megfelelően számolt el;*
3. *az előző évben kapott támogatást – a képviselő-testület előzetes hozzájárulása nélkül – a jóváhagyott céltól eltérően használta fel.*

*12.§ (5) Az esetleg fel nem használt támogatást a pályázónak a tárgyévet követő február 15. napjáig kell az önkormányzatnak visszafizetnie.*

A Köztestület 2017. június 23-án hozott közgyűlési határozatával méltányossági kérelmet terjesztett elő azzal a szándékkal, hogy szakmai jogszabályoknak megfelelő működéséhez szüksége lenne az önkormányzat támogatására. A 2016. évi zárszámadása és a 2017. évi költségvetés terv adatai is alátámasztják részükről, hogy a köztestület hiánnyal küszködik, az önkormányzat által évek óta biztosított 1,1 millió forint összegű közvetlen támogatás nélkül ellehetetlenül.

Kérem a képviselő-testületet, fentiekre figyelemmel, méltányolva a Köztestület Bátaszék és a környező önkormányzatok lakóiért tett áldozatos munkáját támogassa a Köztestület kérelmét, akként, hogy lehetőség nyíljon a költségvetésben biztosított **1,1 millió forint összegű önkormányzati támogatás Köztestület által, szükség szerinti, részletekben történő lehívására.**

**H a t á r o z a t i j a v a s l a t :**

**a Bátaszéki Önkormányzati Tűzoltóság Köztestület méltányossági önkormányzati támogatására**

Bátaszék Város Önkormányzatának Képviselő-testülete;

1. az önkormányzat 2017. évi költségvetéséről szóló 4/2017. (III.8.) önkormányzati rendelet 6.§ (1) bekezdés c. pontjára hivatkozással - az önkormányzat által államháztartáson kívülre nyújtott támogatásról szóló 1/2015. (I.27.) önkormányzati rendelet 13/A. §-ában foglalt hatáskörében eljárva - a Bátaszéki Önkormányzati Tűzoltóság Köztestület méltányossági kérelme alapján 2017. évi működéséhez 1.100.000 Ft azaz egymillió-egyszázezer forint összegű önkormányzati támogatás szükség szerinti lehívásos felhasználását **jóváhagyja.**

2. felhatalmazza az alpolgármestert a támogatási szerződés aláírására.

*Határidő:* 2017. június 30.

*Felelős*: Kondriczné dr. Varga Erzsébet jegyző

 *(*a támogatási szerződés elkészítésére)

*Határozatról értesül:* Bátaszéki Önkormányzati Tűzoltóság Köztestület elnöke

KÖH pénzügyi iroda

Irattár